## Zaključak kojim se odbacuje zahtjev društva Jadran-produkt d.o.o., Zagreb, i Michaela Ljubasa, za odobrenje objavljivanja ponude za preuzimanje društva Elektropromet d.d., Zagreb

### NN 115/2008 (7.10.2008.), Zaključak kojim se odbacuje zahtjev društva Jadran-produkt d.o.o., Zagreb, i Michaela Ljubasa, za odobrenje objavljivanja ponude za preuzimanje društva Elektropromet d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**3333**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
članka 25. stavak 2. Zakona o preuzimanju dioničkih društava (»Narodne novine«
br. 109/07), te članka 220. stavak 1. Zakona o općem upravnom postupku (»Narodne
novine« br. 53/91 i 103/96), u predmetu odobrenja objavljivanja ponude za
preuzimanje društva Elektropromet d.d. Zagreb, Avenija Dubrovnik 6, Uprava
Hrvatske agencije za nadzor financijskih usluga na sjednici održanoj 2.
listopada 2008. godine donijela je

## ZAKLJUČAK

1. Odbacuje se zahtjev društva Jadran-produkt d.o.o. Zagreb, Tomislavova 11, i
Michaela Ljubasa iz Zagreba, Savska cesta 166, za odobrenje objavljivanja ponude
za preuzimanje društva Elektropromet d.d. Zagreb, Avenija Dubrovnik 6, te se
smatra da isti nije ni podnesen.
2. Odbija se zahtjev društva Jadran-produkt d.o.o., Zagreb, Tomislavova 11, i
Michaela Ljubasa iz Zagreba, Savska cesta 166, za produljenje roka za dostavu
dokumentacije.
3. Ovaj zaključak objavit će se u »Narodnim novinama«.

```
Obrazloženje
```

Rješenjem Hrvatske agencije za nadzor financijskih usluga (dalje: Agencija), u
predmetu klase: UP/I-451-04/08-10/5 od 21. kolovoza 2008. godine, za društvo
Jadran-produkt d.o.o. Zagreb, Tomislavova 11, i Michaela Ljubasa iz Zagreba,
Savska cesta 166 (dalje: Ponuditelji) utvrđen je nastanak obveze objavljivanja
ponude za preuzimanje društva Elektropromet d.d. Zagreb, Avenija Dubrovnik 6
(dalje u tekstu: Ciljno društvo), te im je naloženo da u roku od 30 dana od dana
konačnosti predmetnog rješenja Agenciji podnesu zahtjev za odobrenje
objavljivanja ponude za preuzimanje Ciljnog društva, ponudu za preuzimanje i
isprave iz članka 22. stavak 3. Zakona o preuzimanju dioničkih društava
(»Narodne novine« br. 109/07, dalje: Zakon).
Dana 27. kolovoza 2008. godine u Agenciji je zaprimljen zahtjev Ponuditelja za
odobrenje objavljivanja ponude za preuzimanje Ciljnog društva i dokumentacija u
privitku.
U provedenom postupku, uvidom u dokumentaciju priloženu zahtjevu utvrđeno je da
nisu dostavljene sve isprave iz članka 22. stavak 3. Zakona, i to:
– isprave o pravnim poslovima kojim su stekli dionice Ciljnog društva u
razdoblju od 1 godine prije dana nastanka obveze na objavljivanje ponude;
– izjava ponuditelja da, osim pravnih poslova iz prethodne točke, nisu sklapali
druge pravne poslove u cilju stjecanja dionica Ciljnog društva;
– potvrda Središnje depozitarne agencije d.d. Zagreb o osiguranju naknade za
preuzimanje svih dionica koje su predmet ponude;
– potvrda Zagrebačke burze d.d. Zagreb o prosječnoj cijeni iz članka 16. stavak
6. Zakona;
– ugovor sa Središnjom depozitarnom agencijom d.d. Zagreb o obavljanju poslova
pohrane dionica;
– dokaz o uplati administrativne pristojbe i naknade, sukladno odredbi članka 4.
stavak 1. točka 1. Pravilnika o vrsti i visini naknada i administrativnih
pristojbi Hrvatske agencije za nadzor financijskih usluga (»Narodne novine« br.
45/06, 11/07 i 47/08).
Stoga su Ponuditelji, pismenom Agencije od 5. rujna 2008. godine, a na temelju
odredbi članka 25. Zakona, pozvani urediti predmetni zahtjev i dostaviti traženu
dokumentaciju u roku od 15 dana od dana primitka predmetnog pismena.
Međutim, umjesto tražene dokumentacije, Ponuditelji su Agenciji dana 26. rujna
2008. godine uputili zahtjev za produljenje roka za dostavu iste. Kao razlog
zbog kojeg traže produljenje roka, Ponuditelji navode opsežnost pregovora s
bankama radi ishođenja bankovne garancije, te traže dodatnih 60 dana za dostavu
sve tražene dokumentacije.
Odlučujući o ovom zahtjevu, Agencija se prvenstveno vodila odredbom članka 18.
stavak 1. Zakona, kojom je propisana obveza ponuditelja da, već prije podnošenja
zahtjeva za odobrenje objavljivanja ponude za preuzimanje, osigura naknadu za
preuzimanje svih dionica koje su predmet ponude za preuzimanje. Osim navedenog,
Agencija je posebno cijenila držanje Ponuditelja nakon nastanka obveze
objavljivanja ponude za preuzimanje Ciljnog društva, a koje je očito išlo za
odugovlačenjem predmetnog postupka, što proizlazi iz sljedećeg:
– ignoriranje činjenice nastanka obveze objavljivanja ponude;
– zahtjev za produljenje roka upućen je Agenciji poštom tek zadnjeg dana isteka
ostavljenog 15-dnevnog roka, pri čemu ni tada nije dostavljeno ništa od naprijed
navedene, zatražene dokumentacije, pa niti dokaz o uplati administrativne
pristojbe i naknade, za koji se u predmetnom zahtjevu navodi da se dostavlja u
privitku.
Dakle, iako je Ponuditeljima obveza objavljivanja ponude nastala još 19. svibnja
2008. godine, pa im je rješenjem Agencije od 21. kolovoza 2008. godine naloženo
podnijeti zahtjev za odobrenje objavljivanja ponude, a 5. rujna 2008. godine
bili su pozvani urediti zahtjev i dostaviti svu traženu dokumentaciju,
Ponuditelji do 2. listopada 2008. godine Agenciji nisu dostavili niti jednu od
isprava iz članka 22. stavak 3. Zakona.
Slijedom izloženog, Agencija je predmetni zahtjev za produljenje roka za dostavu
dokumentacije ocijenila neosnovanim te je, na temelju odredbe članka 220. stavak
1. Zakona o općem upravnom postupku (»Narodne novine« br. 53/91 i 103/96),
odlučila kao u točki 2. izrijeke ovog zaključka.
Sukladno odredbama članka 25. Zakona, kada je zahtjev ponuditelja nepotpun ili
nerazumljiv ili uz zahtjev nije dostavljena ponuda za preuzimanje i sve isprave
iz članka 22. stavak 3. Zakona, Agencija će od ponuditelja zatražiti da uredi
zahtjev i dostavi nedostajuću dokumentaciju, te odrediti rok u kojem je to dužan
učiniti. Ako ponuditelj, u ostavljenom roku, ne postupi po traženju Agencije,
smatrat će se da zahtjev nije niti podnesen, te će Agencija donijeti zaključak
kojim se zahtjev ponuditelja odbacuje.
Kako Ponuditelji u ostavljenom roku nisu dostavili traženu dokumentaciju, nužnu
za postupanje po predmetnom zahtjevu, a Agencija je odbila njihov zahtjev za
produljenje roka, to je na temelju odredbe članka 25. stavak 2. Zakona odlučeno
kao u točki 1. izrijeke ovog zaključka.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovaj zaključak objavit će se
u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog zaključka.

Klasa: UP/I-451-04/08-10/11
Urbroj: 326-111/08-5
Zagreb, 2. listopada 2008.

Predsjednik Uprave
**Ante Samodol**, v. r.

Rješenje, NN 115/2008-3333
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)